Steponas III Didysis
Steponas III Didysis (Štefanas Didysis arba Šventasis; rumun. Ștefan cel Mare, 1429–1504 m. liepos 2 d.) – vienas iš iškiliausių Moldavijos kunigaikštystės valdovų. Šalį valdė 47 metus. Visą šį laikotarpį kovojo už Moldavijos kunigaikštystės nepriklausomybę. Vykdė centrinės valdžios stiprinimo politiką ir slopino didikų opoziciją. Sėkmingai priešinosi stipresniems varžovams – Osmanų imperijai, Lenkijai, Vengrijai. Stepono Didžiojo, kaip vado, diplomato ir politiko, talentų dėka Moldavijos kunigaikštystė sugebėjo ne tik išlaikyti nepriklausomybę, bet ir tapo reikšminga politine jėga Rytų Europoje. Jis buvo Valakijos valdovo Vlado „Drakulos“ Tepešo sąjungininkas.